Oppsummering etter møtet med næringsminister Jan Christian Vestre, 29.08.23.

*Viser til møtet den 29. august 2023 mellom næringsminister Jan Christian Vestre, Øst-Finnmarkrådet v. Trond Haukanes og Karen Martinsen, ordfører i Vadsø Wenche Pedersen, ordfører i Berlevåg Rolf Laupstad, ordfører i Gamvik Alf Normann Hansen og NHO Arktis v. Sigrid Ina Simonsen.*

På bakgrunn av dialogen i møtet har vi laget et notat om konkrete tiltak som kan iverksettes i Øst-Finnmark på kort, mellomlang og lang sikt for å sikre næringsvirksomhet og aktivitet i møte med sviktende inntektsgrunnlag ifb. med sanksjonering av Russland som følge av krigen i Ukraina.

GENERELT

På kort sikt må kommunenes næringsfond styrkes. Dette vil bidra til at kommunene kan bistå bedrifter i omstillingsprosesser, hvor vi vet at mange bedrifter i dag er nødt til å omlegge sine virksomheter for å treffe nye markeder.

Mellomlang sikt (0-2år): Arbeidsgiveravgiften innenfor tiltakssonen må strammes inn. Ved at bedrifter fra utenfor tiltakssonen også får fritak for arbeidsgiveravgiften når de arbeider innenfor tiltakssonen, skapes et uforholdsmessig konkurransegrunnlag som både motvirker tiltakets hensikt, og slår beina under den lokale leverandørindustrien som er etablert innenfor tiltakssonen. For ytterligere å bidra til styrking av leverandørindustrien innenfor tiltakssonen, foreslår vi at bedrifter som er hjemmehørende i Nord-Troms og Finnmark får fritak fra arbeidsgiveravgiften ved periodevist arbeid utenfor tiltakssonen. Dette gir bedre vilkår for bedrifter som er avhengig av å periodevis påta seg oppdrag utenfor tiltakssonen i en tid med stor omstilling.

HYDROGEN

 Mellomlang sikt (0-2år): Det er nødvendig å opprette en H2-verdikjede i Øst-Finnmark, med basis i Varanger Kraft Hydrogen (VKH)s produksjon i Berlevåg. Fyllestasjoner i Berlevåg, Vadsø, Tana og Kirkenes vil være en viktig brikke i dette, og bidra til det grønne skiftet. Aktører innenfor entreprenørskap, transportsektor, fiskeri og gruvevirksomhet ønsker å benytte seg av H2 som drivstoff – dette må vi legge til rette for! I møtet refererer næringsministeren til første møte med ordfører i Vadsø, Wenche Pedersen, og en samtale de hadde om Finnmark som fremste spydspiss i den nasjonale grønne omstillingen. Her er vi «fremme i skoen» og ønsker nettopp slike løsninger velkommen. Vi ønsker flere pilotordninger for det «grønne Øst-Finnmark», hvor staten med sitt virkemiddelapparat bidrar til utviklingen. Her har vi mulighet til å utnytte og vise hele verdikjeden, fra lokal produksjon i vindkraftverk, til produksjon av H2 og videre bruk av dette som drivstoff i industri- og næringsvirksomhet – alt med lokal forankring i Øst-Finnmark. Dette er like viktig for samfunnsperspektivet som for næringene – vi trenger at folket er med, og på denne måten har vi mulighet til å vise i praksis hvordan slike verdikjeder kommer lokalsamfunnet til gode.

ENOVA må være med på kreative løsninger tilpasset lokale forhold, samt at Varanger Kraft Hydrogen og Aker må få statlige insitamenter for oppstart av «off-grid» produksjon av hydrogen og ammoniakk, før kraftlinja til Øst-Finnmark er på plass.

LEVERANDØRINDUSTRIEN OG MARITIM SEKTOR

På kort sikt må det sørges for at bedriftene som har mistet markedet får oppdrag og aktivitet for å unngå permitteringer og oppsigelser. Her er blant annet kontrakter knyttet til Forsvaret og Forsvarsbygg, samt forskning og andre statlige aktører relevante oppdragsgivere. Offentlige anskaffelser må her brukes aktivt som motor for omstilling og innovasjon. På grunn av den spesielle situasjonen i Øst-Finnmark bør man for en periode suspendere EØS-kravet om en maksgrense på 200.000 EUR for bagatellmessig støtte til bedrifter. Videre må Innovasjon Norge kunne gis høyrisiko-lån til investeringer knyttet til omstilling i Finnmark.

 Mellomlang sikt (0-2år): Muligheten for å være med på investeringer i bygg, anlegg og infrastruktur som treffer bedriftenes behov må styrkes.

Langsiktige tiltak: Større tiltak innen samferdsel og infrastruktur som sikrer internkommunikasjon må løftes og prioriteres. Her er vei, havn og fly innad i regionen svært viktig. Spesielt er det viktig å tilrettelegge for utbygging av fiskerihavner. I tillegg er Forsvarets økte tilstedeværelse i regionen, samt samarbeid med Finland og Sverige, arenaer for å tenke nytt, også fra næringslivet.

GRUVEPROSJEKT – SYDVARANGER AS

 Kort sikt: Eierne av Sydvaranger AS har bedt om møte med Næringsdepartementet for å redegjøre for deres konkrete behov for å etablere drift. Her vil de legge frem konkrete forslag til finansieringsbehov og medvirkning fra staten.

KOMMUNENE

Kort sikt: Allerede bevilgede midler fra regjeringen til krisepakke for Øst-Finnmark må settes i virksomhet. Bedrifter som har søkt om midler til omstilling via næringsfond har fått til svar at midlene ennå ikke er overført til kommunene.

Kommuneøkonomi generelt er selvsagt også svært viktig for at kommunene skal gi gode tjenester til befolkningen, men også for at kommunene i vår region skal være i stand til å være sentrale aktører og pådrivere for nærings- og samfunnsutvikling.